बरकत-बे-बरकत बारै- लोक-मानस दा मन्नदा ऐ जे सोमवार साबन जां सोढा खरीदने, घरै च चोरी करने, त्रकालें जां रातीं सोत-फंड देइयै कूड़ा बाह‌‌्‌‌र सुट्टने, घरै च लड़ाई-झगड़ा पाई रक्खने, त्रकालें सौने, मंजे पर बौह‌‌‌‌्ने पेड़ू-, पेह्‌‌टी च मूंह् देइयै गल्ला करने, दीया बत्ती नेईं जगाने, जोत बालियै दरोआजा बंद करने, परसौनें च जां मंगल ते ऐतवारें चु’ल्ल खाल्ली करने ते कुसै गी सुआह् देने, चिखा दी लक्कड़ी चु’ल्ली च बालने, रातीं जूठें भांडे नेईं मांजने, चौकै चा जुठ नेई सोतने, चौकै ब्हारी फेरने जां जुत्ती लेई जाने, जूठे हत्थें छाबड़ी चा रुट्टी लैने ते भांडे चा पानी उ’ग्गरने, ब्याहें-कारजें च रसोς त्यार होने पर बिना औह‌‌्त दित्ते जूठी करने, वीरवार सिर जां टल्ले धोने ते गोहा जां ब्हारी फेरने, नंगे सिर खलाड़ै जाने जां राह मिनने, खलाड़ै पैरें दे भार बौह‌्ने, राह् दबारा मिनने जां नंगी छोड़ने, सुखने च मृतक द्वारा किश मंगने, घराटै दी जल्हैरी चा पानी लैने, नाली च जूड़ी-ब्हारी दे तीले रोह‌्‌ड़ने, अंदरा धूड़ सोतने, संग्रांदी गी, त्रकालें, सवेरे जां बूह‌्नी करने शा पैह‌्लें दुहार देने, त्रक्कड़-बट्टे कुसै गी देने, गल्ला खाल्ली करने आदि पर बे-बरकती पौने दी संभावना होंदी ऐ। बे-बरकती पौने सरबंधी मते-सारे विश्‍वास हरियाणा च बी प्रचलत न। अन्न-दाने आंगर गै दुद्ध-धंदीले दी बरकात बनाई रक्खने बारै बी केईं विश्‍वास प्रचलत न। लोकें दा मन्नना ऐ जे शुक्करवार सूने आह‌‌्ली गवै-मैही गी दुद्ध नेईं उतरदा ते लुआंघै च दुद्ध डोह‌्लने जां रातीं धंदाला बाह‌‌्‌र कड्ढने पर घरै च ओह‌्दी कमी आई जंदी ऐ। जेकर ऐसा करना गै पेईं जा तां ओह‌्दे च नाजै दा दाना पाई लैता जंदा ऐ।